A BIZOTTSÁG 2026/2006/EK RENDELETE
(2006. december 22.)
a nyers gyémántok nemzetközi kereskedelmében a kimberleyi folyamat tanúsítási rendszere végrehajtásáról szóló 2368/2002/EK tanácsi rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nyers gyémántok nemzetközi kereskedelmében a kimberleyi folyamat tanúsítási rendszere végrehajtásáról szóló 2368/2002/EK tanácsi rendeletre (1) és különösen annak 19. és 20. cikkére,
mivel:
(1)
A 2368/2002/EK rendelet 20. cikke rendelkezik a kimberleyi folyamat tanúsítási rendszerében részt vevőknek a II. mellékletben található jegyzéke módosításáról.
(2)
Bulgária és Románia a II. mellékletben a kimberleyi folyamat tanúsítási rendszere résztvevőjeként szerepel.
(3)
A 2007. január 1-jei, Európai Unióhoz való csatlakozása révén Bulgária és Románia 2006. december 31-től megszűnik a kimberleyi folyamat tanúsítási rendszere részes felének lenni, és ezért törölni kell őket a részes felek listájáról.
(4)
A II. mellékletet ennek megfelelően módosítani kell.
(5)
A 2368/2002/EK rendelet 19. cikke előírja, hogy a tagállamok az említett rendeletben foglalt feladatok ellátása érdekében közösségi hatóságokat jelölhetnek ki, és megbízza a Bizottságot, hogy listát vezessen a közösségi hatóságokról a III. mellékletben,
(6)
Belgium és Németország értesítette a Bizottságot közösségi hatóságaik változásáról.
(7)
A III. mellékletet ennek megfelelően módosítani kell,
ELFOGADTA EZT A RENDELETET:
1. cikk
A 2368/2002/EK rendelet II. melléklete helyébe e rendelet I. melléklete lép.
2. cikk
A 2368/2002/EK rendelet III. melléklete helyébe e rendelet II. melléklete lép.
3. cikk
Ez a rendelet az Európai Unió Hivatalos Lapjában való közzétételét követő napon lép hatályba.
A rendeletet 2007. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. december 22-én.